Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 249/14/7712	Svidník, 12.11.2014
EEČ : 2-60-79-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Svidník
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ spoločnosti LOMA TRADE s.r.o. so sídlom XXXXX XXXXX, ktorá vykonávala rekonštrukčné práce vnútorných priestorov na Cirkevnej základnej škole sv. Petra a Pavla na ul. Hrnčiarskej č. 795/61 v Stropkove, nezabezpečil pracovisko a pracovné prostriedky tak, aby neohrozoval bezpečnosť a zdravie zamestnancov, pričom dňa 11.06.2014 asi o 08.45 hod. XXXXX pri odstraňovaní starých náterov na strope uvedenej školy z pojazdného lešenia, ktoré nevyhovovalo minimálnym bezpečnostným podmienkam a nebolo vybavené zvislým kolektívny ochranným zariadením na zabránenie pádu z výšky, spadol na zem, pričom podľa odborného vyjadrenia znalca z odboru zdravotníctva utrpel otvorenú trieštivú dislokovanú zlomeninu ľavého predkolenia, otvorenú zlomeninu mediálneho členka vľavo, ktoré zranenie si vyžiada práceneschopnosť viac ako 6 týždňov, čím obvinený porušil § 6 ods. 1 písm. d/, písm. i/ zákona č. 124/2006 Z.z. Národnej rady SR o bezpečnosti a ochrane zdravia pri práci a o zmene a doplnení niektorých zákonov v nadväznosti na § 4 ods. 3, Príloha č. 2 k nariadeniu vlády č. 392/2006 Z.z. o minimálnych bezpečnostných a zdravotných požiadavkách pri používaní pracovných prostriedkov na čl. 5.3.4 Príloha č. 6 čl. 1.1 písm. a/ čl. 2.1 a čl. 3.4 vyhlášky 147/2013 Z.z., ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 3 Trestného poriadku obvinenému XXXXX  súčasne ukladám, aby v priebehu skúšobnej doby uhradil škodu poškodenému XXXXX, s ktorým uzavrel dohodu o uznaní dlhu za ujmu na zdraví v sume 3 200,- eur a o plnení dlhu v dohodnutých splátkach. 

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením vyšetrovateľa odboru kriminálnej polície OR PZ vo Svidníku sp.zn. ORP-160/VYS-SK-2014 zo dňa 28.08.2014 bolo vznesené obvinenie  XXXXX pre prečin ublíženia na zdraví podľa § 157 ods. 1, ods. 2 písm. a/ Tr. zákona. Tomuto uzneseniu predchádzalo uznesenie povereného príslušníka  Obvodného oddelenia PZ v Stropkove sp.zn. ORP-193/SP-SK-2014 zo dňa 11.06.2014 o začatí trestného stíhania pre uvedený prečin. 
	Prečinu sa mal obvinený dopustiť tak, ako je to uvedené vo výrokovej časti tohto uznesenia. 
	Dňa 31.10.2014 po skončení vyšetrovania vyšetrovateľ predložil vyšetrovací spis s návrhom, aby na obvineného XXXXX bola podaná obžaloba pre uvedený prečin. 
	Preskúmaním vyšetrovacieho spisu som zistil, že sú splnené podmienky pre aplikáciu inštitútu podmienečného zastavenia trestného stíhania. 
	Obvinený je stíhaný za prečin, na ktorý zákon ustanovuje trest odňatia slobody, ktorého horná hranica je päť rokov. Ďalej som zistil, že obvinený v rámci svojho výsluchu dal súhlas na podmienečné zastavenie trestného stíhania a ku skutku, ktorý je mu kladený za vinu sa priznal. S poškodeným XXXXX  uzavrel dohodu o náhrade škody v súvislosti s ujmou na zdraví. Podľa dohody poškodenému uhradí 3 200,- eur v desiatich mesačných splátkach. 
	Poškodený XXXXX po zákonnom poučení uviedol, že k trestnému konaniu s nárokom na náhradu škody sa nepripája. S obvineným sa dohodol na náhrade spôsobenej škody. 
	Ďalej som zistil, že súčasťou vyšetrovacieho spisu je aj dohoda medzi obvineným a poškodeným o náhrade spôsobenej škody zo dňa 27.10.2014.
	Obvinený v mieste trvalého bydliska je kladne hodnotený. Vedie usporiadaný rodinný život. V priestupkovom konaní riešený nebol. Podľa odpisu z registra trestov súdne trestaný doposiaľ nebol.
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a/ vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenia na jej náhradu,
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
	Nakoľko obvinený splnil podmienky na postup podľa citovaného ustanovenia Trestného poriadku rozhodol som tak, ako je to uvedené vo výrokovej časti tohto uznesenia.
	V zmysle ustanovenia § 216 ods. 2 Tr. por.  bola obvinenému určená skúšobná doba v trvaní 12 (dvanásť) mesiacov. 
	Ak obvinený v priebehu skúšobnej doby povedie riadny život, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne a to prípadne aj počas skúšobnej doby, že sa v trestnom stíhaní pokračuje (§ 217 ods. 1 Tr.por.).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hrebeňák
prokurátor